Erikoista: Oikeus määräsi miehen isyystestiin toisen kerran samasta lapsesta

Jari Taari

Päijät-Hämeen käräjäoikeus päätyi harvinaiseen ratkaisuun: se lähetti miehen toisen kerran isyystestiin samasta lapsesta. Mies oli käynyt testissä jo 2,5 vuotta sitten. Tulos oli ollut selkeä. Mies ei ollut lapsen isä 99,999 prosentin varmuudella.

Lapsen äiti on kuitenkin edelleen varma kyseisen miehen isyydestä. Äidin mukaan tämä isäehdokas on ainoa, jonka kanssa hän oli ollut sukupuoliyhteydessä lapsen siittämisen aikoihin. Myös lapsen syntymäaika tuki miehen isyyttä naisen mukaan.

Kanteeseen oli liitetty kuvia muutaman vuoden ikäisestä lapsesta. Oikeus totesi isäehdokkaan ja lapsen yhdennäköisyyden.

Normaalisti oikeus ei voi lähettää miestä uudelleen isyystestiin samasta lapsesta.

Tässä tapauksessa aiemmassa oikeudenkäynnissä isäksi epäilty ei kuitenkaan ollut vaatinut kanteen hylkäämistä, minkä oikeus olisi tehnyt. Oikeus oli päättänyt jättää asian sillensä, mikä tämänkertaisen tuomarin mukaan jätti mahdollisuuden uuteen testiin.

Nainen kertoi viettäneensä tämän isäehdokkaan kanssa vain yhden yön.

Kaksi vuotta sitten oikeudessa nainen oli kertonut viettäneensä silloin enemmän aikaa erään toisen miehen kanssa. Tämä mies oli lähetetty isyystestiin ensimmäisenä. Kun testi oli ollut negatiivinen 99,999 prosentin varmuudella, testiin oli seuraavaksi lähetetty nyt isäksi epäilty mies. Kaksi vuotta sitten oli todettu 99,999 prosentin varmuudella, ettei tämäkään mies voinut olla lapsen isä.

Testissä oli lisäksi käynyt vapaaehtoisesti kaksi muuta miestä, vaikka heistä oli arveltu alun alkaen, etteivät he sopineet ajallisesti lapsen isäksi. Sen olivat testit vahvistaneetkin.

Mies ei ollut innokas uuteen isyystestiin, vaan vaati oikeudessa kanteen hylkäämistä.

Jos oikeus kuitenkin lähettäisi hänet testiin, sinne pitäisi lähettää myös muut aiemmin tutkitut miehet. Äiti vakuutti, että jo tutkittujen lisäksi muita isäehdokkaita ei ollut.

Miehen mukaan nainen oli aikoinaan kertonut käyttäneensä jälkiehkäisyä yhteisen yön jälkeen.

Nainen vaati, että oikeuden olisi määrättävä mies testiin vaikka poliisivoimin tuotavaksi. Siihen oikeus ei suostunut. Se määräsi sekä miehelle että naiselle 400 euron uhkasakon siitä, että äiti, lapsi ja isäehdokas käyvät kaikki määräpäivään mennessä antamassa verinäytteen DNA-testiä varten.

Näytteet tutkii Terveyden ja hyvinvoinnin laitos. Oikeuden on määrä todeta testin tulos noin neljän viikon kuluessa.

Normaalisti mies velvoitetaan uuteen testiin vain, jos näytteen ottamisessa tai testissä epäillään virhettä.

Jotkut miehet ovat yrittäneet vilppiä: he ovat lähettäneet näytettä antamaan jonkun muun esimerkiksi veljensä. Siksi näytteenotossa on tärkeää tarkistaa näytteenantajan henkilöllisyys.